Author: privarova
Last saved by: spano
Company: Urad vlady SR

INFORMÁCIA
O Dňoch zahraničných Slovákov v Slovenskej republike 2003

	Dni zahraničných Slovákov v SR sa uskutočnili v dňoch 27.6. – 6.7.2003, na území  dvoch samosprávnych krajov SR – Banskobystrického samosprávneho kraja a Bratislavského samosprávneho kraja. Hlavným cieľom podujatia Dni zahraničných Slovákov v SR 2003 bolo priblíženie života slovenských menšín a komunít v zahraničí občanom Slovenskej republiky a pozitívne ovplyvňovanie ich vzájomných vzťahov. Podujatie sa konalo pod záštitou prezidenta Slovenskej republiky, Rudolfa Schustera. Hlavným organizátorom Dní bol Generálny sekretariát pre zahraničných Slovákov Úradu vlády SR, pričom sa na jeho realizácii  ako spoluorganizátori  podieľali MK SR, MŠ SR, MZV SR, Úrad Banskobystrického samosprávneho kraja, Úrad Bratislavského samosprávneho kraja, mestské a obecné úrady. Celé podujatie sa nieslo v znamení 10. výročia vzniku Slovenskej republiky. 

	Dní zahraničných Slovákov sa zúčastnilo 184 účastníkov z desiatich krajín sveta /Česká republika, Chorvátsko, Rumunsko, Maďarsko, Srbsko a Čierna Hora, Poľsko, Švédsko, Francúzsko, Kanada, USA/. V jubilejnom roku 2003 boli podujatia v rámci Dní zamerané na vystúpenia folklórnych súborov, tanečných, speváckych a hudobných skupín z radov mladých potomkov Slovákov žijúcich za hranicami svojej pôvodnej vlasti. Vystúpenia slovenskej mládeže boli oživením tradične konaných podujatí na strednom Slovensku – Eurofolklóru v Banskej Bystrici a Horehronských dní spevu a tanca v Heľpe. Folklórne a umelecké prezentácie našich krajanov sledovala slovenská verejnosť aj na ich vystúpeniach na západnom Slovensku – v Slovenskom Grobe a v Senci.  

Obohatením tohoročných Dní zahraničných Slovákov boli predstavenia slovenských ochotníkov z Budapešti a z kanadského Montrealu, ktorí predviedli svoje umenie tak v Banskobystrickom, ako aj Bratislavskom samosprávnom kraji. Organizátori Dní dali priestor aj tomuto druhu amatérskeho umenia, nakoľko živé hovorené slovo pestované v divadelných predstaveniach je jednou z foriem udržiavania živých väzieb s materskou krajinou, či s krajinou predkov.

Súčasťou Dní  bolo aj odborné podujatie pre knihovníkov z mestských a obecných knižníc miest a obcí, v ktorých za hranicami Slovenskej republiky žije slovenské etnikum. Po odbornej stránke náplňou pobytu knihovníkov z Českej republiky, Chorvátska, Maďarska, Rumunska, Srbska a Čiernej Hory boli návštevy v knižniciach a kultúrnych ustanovizniach stredného a západného Slovenska.
Do programu Dní sa zapojili aj účastníci kurzu pre krajanských učiteľov, organizovaného Metodickým centrom pre Slovákov žijúcich v zahraničí Univerzity Mateja Bela v Banskej Bystrici.

Počas konania Dní sa uskutočnili aj sprievodné akcie, exkurzie do zaujímavých lokalít Slovenska. Účastníci Dní sa oboznámili s pamätihodnosťami Banskej Štiavnice, s exponátmi Múzea vo Sv. Antone a s historickými skvostami a vinohradníckymi tradíciami malokarpatského regiónu v Pezinku.

Význam celého podujatia pre slovenskú verejnosť umocnil slávnostný ráz privítaní účastníkov Dní predsedami Bratislavského a Banskobystrického samosprávneho kraja, ako aj ich prijatí  primátormi miest  Banská Bystrica, Zvolen, Banská Štiavnica, Pezinok a starostami obcí  Prenčov a Slovenský Grob. Vrúcne stretnutia počas prijatí, pripravený umelecký program a vzájomná zainteresovanosť účastníkov podujatia a občanov Slovenskej republiky, obyvateľov našich miest a obcí boli dôkazom opodstatnenosti tohto podujatia a výzvou do ďalších rokov.

Vyvrcholením Dní zahraničných Slovákov v SR 2003 bolo stretnutie účastníkov Dní a slovenskej verejnosti pri základnom kameni Pamätníka slovenského vysťahovalectva v bratislavskej Petržalke a galaprogramy na Zvolenskom zámku vo Zvolene a v divadle Aréna v Bratislave, na ktorých sa Slováci žijúci v zahraničí a ich potomkovia predviedli v širokej škále umeleckých a folklórnych prezentácií z rôznych oblastí a regiónov Slovenska.

Dni zahraničných Slovákov v SR naplnili základnú filozofiu a zámer celého podujatia – priblížili život a kultúru komunít vo svete hlásiacich sa k slovenskému pôvodu slovenskej verejnosti, vyvolali záujem v radoch slovenských občanov o prehlbovanie vzájomných vzťahov so Slovákmi v zahraničí a v praxi potvrdili pretrvávajúci záujem a starostlivosť Slovenskej republiky o svoje menšiny a komunity v zahraničí deklarovanú  v Ústave Slovenskej republiky.